รางวัลลอเรนซ์โอลิวีเอร์

รางวัลลอเรนซ์โอลิวีเอร์ (Laurence Olivier Awards) หรือรู้จักกันในชื่อ รางวัลโอลิวีเอร์ (Olivier Awards) เป็นรางวัลประจำปีที่มอบเพื่อยกย่องความเป็นเลิศด้านละครเวทีในลอนดอนโดยสมาคมโรงละครลอนดอนภายในงานประกาศรางวัลประจำปีซึ่งจัดขึ้นในเมืองหลวงของสหราชอาณาจักร แต่เดิมรางวัลนี้ชื่อว่า รางวัลสมาคมโรงละครเวสต์เอ็นด์ (Society of West End Theatre Awards) แต่ได้รับการเปลี่ยนชื่อเพื่อเป็นเกียรติแก่ลอเรนซ์ โอลิวีเอร์ นักแสดงชายชาวอังกฤษในปี พ.ศ. 2527
รางวัลนี้มอบให้กับบุคคลที่เกี่ยวข้องกับโปรดักชันเวสต์เอ็นด์ตลอดจนโรงละครที่ไม่ใช่เชิงพาณิชย์ที่ตั้งอยู่ในลอนดอน ซึ่งมีความครอบคลุมทั้งหมวดหมู่ละคร ละครเพลง การเต้นรำ โอเปรา และ โรงละครที่เกี่ยวข้อง นอกจากนี้ยังมีการมอบรางวัลโอลิวีเอร์พิเศษซึ่งมีผู้ท้าชิงโดยดุลยพินิจในแต่ละปีด้วย รางวัลโอลิวีเอร์นี้ได้รับการยอมรับในระดับนานาชาติ ว่าเป็นรางวัลอันมีเกียรติยศสูงสุดในวงการละครเวทีอังกฤษ เทียบเท่ารางวัลแบฟตาสำหรับวงการภาพยนตร์และโทรทัศน์และรางวัลบริตสำหรับวงการเพลง และยังเทียบเท่ากับรางวัลโทนีของละครเวทีบรอดเวย์และรางวัลโมลิแยร์ของวงการละครเวทีฝรั่งเศส
นับแต่การเริ่มมอบรางวัล สถานที่จัดงานถูกเปลี่ยนไปในสถานที่และโรงละครหลายแห่งทั่วลอนดอน จนกระทั่วปี พ.ศ. 2555 ถึง 2559 ได้จัดประจำที่รอยัลโอเปราเฮาส์ และย้ายไปจัดประจำที่รอยัลอัลเบิร์ตฮอลตั้งแต่ปี พ.ศ. 2560 เป็นต้นมา โดยมีการออกอากาศผ่านโทรทัศน์ในช่วงเวลายอดนิยมทางสถานีโทรทัศน์ไอทีวี ซึ่งได้รับสิทธิ์การถ่ายทอดนับแต่ปี พ.ศ. 2556 เป็นต้นมา พร้อมกับการออกอากาศทางวิทยุโดยสถานีวิทยุแมจิก

**ประวัติ**
รางวัลโอลิวีเอร์ก่อตั้งขึ้นในปี พ.ศ. 2519 โดยสมาคมโรงละครลอนดอน ในฐานะรางวัลสมาคมโรงละครเวสต์เอ็นด์ โดยตัวรางวัลได้รับการออกแบบโดยทอม เมอร์ริฟิลด์ งานประกาศรางวัลครั้งแรกถูกจัดขึ้นในเดือนธันวาคมปีดังกล่าว ณ โรงแรมโฮเทลคาเฟรอยัล ปี พ.ศ. 2527 ลอเรนซ์ โอลิวีเอร์ นักแสดงชาวอังกฤษยินยอมให้รางวัลนี้ใช้ชื่อของเขาเพื่อเป็นเกียรติแก่เขา ดังนั้น รางวัลจึงถูกเปลี่ยนชื่อเป็น รางวัลลอเรนซ์โอลิวีเอร์

**การตัดสิน**
ทุกปี คณะกรรมการตัดสินด้านโรงละคร โอเปรา การเต้นรำ และการแสดงที่เกี่ยวข้องจะถูกรวบรวมขึ้นโดยสมาคมโรงละครลอนดอน
สำหรับโอเปรา การเต้นรำ และการแสดงที่เกี่ยวข้อง แต่ละองค์คณะจะประกอบไปด้วยคณะผู้เชี่ยวชาญ (ได้แก่ นักสื่อมวลชน ผู้กำกับฝ่ายคัดเลือกนักแสดง ผู้จัดการศิลป์ ผู้จัดพิมพ์ และ ผู้เชี่ยวชาญในอุตสหกรรมอื่นที่ได้รับการคัดเลือกจากความรู้ในสาขาของตน) และสมาชิกของสาธารณชนผู้หลงใหลในโรงละครลอนดอน อันดับแรก คณะกรรมการจะเลือกการแสดงที่เห็นสมควรที่จะเสนอชื่อเพื่อเข้าชิงรางวัลโอลิวีเอร์มากที่สุด จากนั้นจึงจะลงคะแนนเลือกผู้ชนะในตอนท้ายสุดของการตัดสิน
สำหรับรางวัลด้านโรงละคร บัญชีรายการซึ่งมีความยาวจะถูกรวบรวมขึ้นโดยองค์คณะ ซึ่งประกอบด้วย สมาชิกสาธารณชน และส่งไปยังสมาชิก SOLT เพื่อลงคะแนน โดยสมาชิกดังกล่าวสามารถลงคะแนนให้กับการแสดงที่อยู่นอกบัญชีรายการได้ เว้นแต่ในหมวดรางวัลนักแสดงสมทบชาย/สมทบหญิงสี่ประเภท (เนื่องจากในแต่ละหมวดรางวัลนั้นมีผู้มีสิทธิ์เข้าชิงหลายพันคน) คะแนนโดยสมาชิกจะถูกรวบรวมเข้ากับองค์คณะเพื่อสร้างรายชื่อผู้เข้าชิง จากนั้นรายชื่อผู้เข้าชิงจะได้รับการลงคะแนนโดยสมาชิกทั้งสองกลุ่มและองค์คณะเพื่อหาผู้ชนะ

**งานประกาศรางวัล**

**พิธีกร**
พิธีกรที่ผ่านมาของงานประกาศรางวัล ได้แก่ ไมเคิล บอล, อีเมลดา สตอนตัน, ไคลฟ์ แอนเดอร์สัน, เจมมา อาร์เทอร์ตัน, สตีเฟน แมนเกน, ฮิว บอนเนวิลล์, เชอริแดน สมิท, เลนนี เฮนรี, แคเทอริน เทต และ เจสัน แมนเฟิร์ด

**สถานที่จัดงาน**
สถานที่ที่เกี่ยวข้องกับการจัดงานมากที่สุด คือ โรงแรมกรอสเวเนอร์เฮาส์ ซึ่งถูกใช้เป็นสถานที่จัดงานเลี้ยงหลังงานประกาศรางวัลจำนวนเก้าครั้ง และเป็นสถานที่จัดงานประกาศรางวัลอีกสี่ครั้ง นอกจากนี้ ยังมีสถานที่ต่าง ๆ ที่ใช้เป็นสถานที่ในการประกาศรางวัลดังนี้ โรงละครแอลเบอรี (ปัจจุบัน คือ โรงละครโนเอลโคเวิร์ด), โรงแรมคาเฟรอยัล, โรงละครโดมิเนียน, โรงละครลอนดอนแพลเลเดียม, โรงละครไลเซียม, โรงแรมลอนดอนฮิลตันออนพาร์กเลน, โรงละครพิคคาดิลลี, โรงละครแห่งชาติ, โรงละครรอยัลตี (ปัจจุบัน คือ โรงละครพีค็อก), โรงละครชาฟต์สเบอรี, โรงละครรอยัลดรูรีเลน และ โรงละครวิกตอเรียพาเลซ
ในปี พ.ศ. 2555 ถึง 2559 งานประกาศรางวัลถูกจัดที่รอยัลโอเปราเฮาส์ และได้ย้ายไปจัดที่รอยัลอัลเบิร์ตฮอล ในปี พ.ศ. 2560

**การออกอากาศ**
งานประกาศรางวัลครั้งแรกได้รับการถ่ายทอดผ่านทางสถานีโทรทัศน์บีบีซี1 โดยออกอากาศผ่านสถานีโทรทัศน์ดังกล่าวไปจนถึงปี พ.ศ. 2535 ก่อนจะเปลี่ยนไปออกอากาศผ่านสถานีโทรทัศน์บีบีซี2 จนถึงปี พ.ศ. 2546 จากนั้นงานประกาศรางวัลถูกถ่ายทอดผ่านวิทยุเพียงอย่างเดียวจนถึงปี พ.ศ. 2554 เมื่อสถานีโทรทัศน์บีบีซีได้ออกอากาศสดเชิงตอบโต้ผ่านปุ่มแดงบนรีโมท ขณะเดียวกันก็มีพอล แกมบักชีนีเป็นผู้ดำเนินรายการผ่านสถานีวิทยุบีบีซี 2โดยเป็นการออกอากาศและสัมภาษณ์สด โดยมีรูปแบบการออกอากาศเดียวกันนี้ในปี พ.ศ. 2555 ก่อนที่สถานีโทรทัศน์ไอทีวีของสหราชอาณาจักรจะได้รับสิทธิ์การออกอากาศ ทำให้มีการออกอากาศงานประกาศรางวัลโอลิวีเอร์ผ่านสื่อกระแสหลักอีกครั้งในปี พ.ศ. 2556 นอกจากนี้ยังมีการออกอากาศผ่านสถานีวิทยุแมจิกด้วย

**หมวดรางวัล**

**ละคร**
 ละครใหม่ยอดเยี่ยม (Best New Play)- ละครทำซ้ำยอดเยี่ยม (Best Revival)- ละครสุขนาฏกรรมหรือบันเทิงยอดเยี่ยม (Best Entertainment or Comedy Play)- นักแสดงชายยอดเยี่ยม (Best Actor)- นักแสดงหญิงยอดเยี่ยม (Best Actress)- นักแสดงสมทบยอดเยี่ยม (Best Performance in a Supporting Role)
** นักแสดงสมทบชายยอดเยี่ยม (Best Actor in a Supporting Role)
** นักแสดงสมทบหญิงยอดเยี่ยม (Best Actress in a Supporting Role)

**ละครเพลง**
 ละครเพลงใหม่ยอดเยี่ยม (Best New Musical)- ละครเพลงทำซ้ำยอดเยี่ยม (Best Musical Revival)- นักแสดงชายยอดเยี่ยมด้านละครเพลง (Best Actor in a Musical)- นักแสดงหญิงยอดเยี่ยมด้านละครเพลง (Best Actress in a Musical)- นักแสดงสมทบยอดเยี่ยมด้านละครเพลง (Best Performance in a Supporting Role in a Musical)
** นักแสดงสมทบชายยอดเยี่ยมด้านละครเพลง (Best Actor in a Supporting Role in a Musical)
** นักแสดงสมทบหญิงยอดเยี่ยมด้านละครเพลง (Best Actress in a Supporting Role in a Musical)- โน้ตเพลงต้นฉบับหรือการเรียบเรียงออเคสตราใหม่ยอดเยี่ยม (Best Original Score or New Orchestrations)

**ฝ่ายผลิต**
 ผู้กำกับการแสดงยอดเยี่ยม (Best Director)- ผู้กำกับท่าเต้นละครเวทียอดเยี่ยม (Best Theatre Choreographer)- การออกแบบฉากยอดเยี่ยม (Best Set Design)- การออกแบบชุดยอดเยี่ยม (Best Costume Design)- การออกแบบแสงยอดเยี่ยม (Best Lighting Design)- การออกแบบเสียงยอดเยี่ยม (Best Sound Design)

**การเต้นรำ/โอเปรา**
 การผลิตการเต้นรำใหม่ยอดเยี่ยม (Best New Dance Production)- การผลิตโอเปราใหม่ยอดเยี่ยม (Best New Opera Production)- ผลงานโดดเด่นด้านการเต้นรำ (Outstanding Achievement in Dance)- ผลงานโดดเด่นด้านโอเปรา (Outstanding Achievement in Opera)

**อื่น ๆ**
 รางวัลพิเศษ- ความบันเทิงและครอบครัวยอดเยี่ยม (Best Entertainment and Family)- ผลงานโดดเด่นด้านการแสดงที่เกี่ยวข้อง (Outstanding Achievement in an Affiliate Theatre)

**อดีต**
 นักแสดงชายแห่งปีหมวดละครใหม่ (Actor of the Year in a New Play)- นักแสดงหญิงแห่งปีหมวดละครใหม่ (Actress of the Year in a New Play)- นักแสดงชายแห่งปีหมวดละครทำซ้ำ (Actor of the Year in a Revival)- นักแสดงหญิงแห่งปีหมวดละครทำซ้ำ (Actress of the Year in a Revival)- การแสดงสุขนาฏกรรมยอดเยี่ยม (Best Comedy Performance)- การแสดงละครเพลงยอดเยี่ยม (Best Performance in a Musical)- ศิลปินสมทบแห่งปี (Supporting Artist of the Year)- นักแสดงหน้าใหม่ยอดเยี่ยมหมวดละคร (Best Newcomer in a Play)- นักแสดงดาวรุ่ง (Most Promising Performer)- คณะแสดงยอดเยี่ยม (Best Company Performance)- ผู้กำกับการแสดงยอดเยี่ยมหมวดละคร (Best Director of a Play)- ผู้กำกับการแสดงยอดเยี่ยมหมวดละครเพลง (Best Director of a Musical)- ผู้ประพันธ์บทละครดาวรุ่ง (Most Promising Playwright)- นักออกแบบฉากยอดเยี่ยม (Best Set Designer)- ผลงานโดดเด่นด้านละครเพลง (Outstanding Achievement in a Musical)- รางวัลผู้ชม

**อ้างอิง**
หมวดหมู่:รางวัล